Οι ΗΠΑ εξετάζουν την πιθανότητα δημοσίευσης φωτογραφιών από την επιχείρηση κατά Μπι Λάντεν
δεν έχει ακόμη ληφθεί απόφαση για το θέμα, δηλώνει ο εκπρόσωπος του Λευκού Οίκου
Ο Λευκός Οίκος ανακοίνωσε ότι ο ηγέτης της Αλ Κάιντα Οσάμα Μπιν Λάντεν «ήταν άοπλος» όταν σκοτώθηκε κατά την επιχείρηση των αμερικανικών ειδικών δυνάμεων στο Πακιστάν. Ο εκπρόσωπος του Λευκού Οίκου, Τζέι Κάρνεϊ, είπε στους δημοσιογράφους την Τρίτη ότι παρά το γεγονός ότι ο Μπιν Λάντεν δεν κρατούσε όπλο, πρόβαλε αντίσταση στους άνδρες των ειδικών δυνάμεων. Όπως είπε ο κ. Κάρνεϊ η αντίσταση δεν απαιτεί την απειλή όπλου, αλλά δεν έδωσε περισσότερες λεπτομέρειες. Ο Μπιν Λάντεν πυροβολήθηκε στο κεφάλι και στο στήθος. Σύμφωνα με τον εκπρόσωπο του Λευκού Οίκου μια από τις συζύγους του Μπιν Λάντεν επιτέθηκε στους άνδρες των ειδικών δυνάμεων. Η γυναίκα πυροβολήθηκε στο πόδι αλλά δεν σκοτώθηκε. Οι ΗΠΑ μελετούν το ενδεχόμενο να δώσουν στην δημοσιότητα φωτογραφίες από την επιδρομή. Ο Τζέι Κάρνεϊ τόνισε ότι δεν έχει ληφθεί ακόμα απόφαση αν θα μπορούσε ή θα έπρεπε να δοθεί στην δημοσιότητα «οπτικό υλικό». Ο κ. Κάρνεϊ επεσήμανε ότι αξιωματούχοι ελπίζουν πως οι πληροφορίες που συγκεντρώθηκαν από την κατοικία θα περιέχουν στοιχεία για σχεδιαζόμενες επιθέσεις, πληροφορίες για άλλους στόχους αλλά και το δίκτυο που υποστήριζε τον Μπιν Λάντεν στο Πακιστάν. Ο επικεφαλής της CIA, Λίον Πανέτα, ενημέρωσε μέλη του Κογκρέσου τη Τρίτη. Σε συνέντευξη του προς το περιοδικό Time ο κ. Πανέτα επεσήμανε ότι οι ΗΠΑ αποφάσισαν να μην ενημερώσουν τις Πακιστανικές αρχές για την έφοδο λόγω ανησυχιών ότι θα «προειδοποιούσαν τους στόχους», όπως είπε.